PMIndiaData/PMIndiaSum huggingface dataset:
প্রধান মন্ত্রী, শ্রী নরেন্দ্র মোদীনা ঙসি তেলিফোনদা রসিয়ন ফেদরেশনগী প্রেসিদেন্ত, হিস এক্সেলেন্সী ব্লাদিমির পুতিনগা ৱারী শাখি

প্রেসিদেন্ত পুতিন্না প্রধান মন্ত্রীদা য়ুক্রেনগী মতাংদা হন্দক্তা নৌনা থোরক্লিবা থৌদোকশিং অদুগী মতাংনা খঙহল্লকখি। প্রধান মন্ত্রীনা রসিয়া অমসুং এন.এ.তি.ও. কাংলুপকী মরক্তা লৈরিবা খৈৎনবা অসিবু পুকচেল শেংনা অরান-অথুপ য়াওদনা ৱারী-ৱাতাই শানদুনা লোইশিনবা য়াগনি হায়বা মহাক্কী মতম কুইনদগী লৈরক্লবা অচেৎপা থাজবা অদুগী মতাংদা হন্না-হন্না হায়খি। প্রধান মন্ত্রীনা হিংশাগী থবক অসিবু অথুবা মতমদা লেপ্ননবা আপীল তৌখি, অমসুং দিপ্লোমেতিক ওইবা মওংদা য়াশিন্ননবা তানবা অমসুং ৱারী-ৱাতাই শানবগী লম্বিদা অমুক হন্না পুরক্নবা মাইকৈ খুদিংমক্তগী লিংজেল মান্ননা অমসুং পুন্না হোৎনমিন্নবা হায়খি। প্রধান মন্ত্রীনা রসিয়াগী প্রেসিদেন্ততা য়ুক্রেনদা লৈরিবা ভারত মচাশিংগী অশোই-অঙাম য়াওদবা, মরু ওইনা মহৈরোইশিংগী মতাংদা ভারতনা থেংনরিবা অৱাবশিং অদুগী মতাংদা খঙহনখি, অমসুং ভারতনা মখোয়শিং অদুবু অশোই-অঙাম য়াওদনা থোরক্তুনা অমসুং ভারত্তা য়ৌবা হায়বসি ভারতকী ওইনা খ্বাইদগী মরু ওইনা লৌই হায়না খঙহনখি। লুচিংবশিং অদুনা মখোয়গী ওফিসিয়েলশিং অমসুং দিপ্লোমেতিক তীমশিংনা মখাতানা হৌজিক্কী ওইনা খ্বাইদগী মরু ওইবা ৱাফমশিংদা য়াম্না তোইনা পাউ ফাওনগনি হায়না য়ানবা অমা পুরকখি।
পি.এম.না শ্রী শ্রী হরিচন্দ থাকুরজীগী ২১১শুবা মপোক কুমওনগী থৌরমদা নোংচুপ বেঙ্গোলগী থাকুরবরিদা লৈবা শ্রীধাম থাকুরনগরদা মতুআ ধর্ম মহা মেলা ২০২২দা ৱা ঙাংখ্রে

প্রধান মন্ত্রী, শ্রী নরেন্দ্র মোদীনা ঙসি ভিদিও কনফরেন্সকী থোংদা শ্রী শ্রী হরিচন্দ থাকুরজীগী ২১১শুবা মপোক কুমওনগী থৌরমদা নোংচুপ বেঙ্গোলগী থাকুরবরিদা লৈবা শ্রীধাম থাকুরনগরদা মতুআ ধর্ম মহা মেলা ২০২২দা ৱা ঙাংখ্রে। প্রধান মন্ত্রীনা ২০২১গী মার্চতা বাংলাদেশতা ওরাকান্দি থাকুরবরিদা মহাক্না ইকাই খুম্নবা উৎচবা ফংখিবা লোয়ননা ২০১৯গী ফেব্রুৱারীদা মহাক্না থাকুরনগরদা চৎপগী খুদোংচাবা ফংখিবা অদুদা মহাক্না নুংঙাইবা পোকখিবা অদু নীংশিংখি। প্রধান মন্ত্রীনা মতুআ ধর্ম মহা মেলা অসি শ্রী শ্রী হরিচন্দ থাকুরজীনা য়ুম্ফম থোনখিবা অমসুং গরুচন্দ থাকুরজী অমসুং বোরো মানা মখা তানা য়োকখৎখিবা মতুআগী চৎনবীবু ইকাই খুম্নবা উৎনবা থৌরম অমনি হায়না ফোঙদোকখি। প্রধান মন্ত্রীনা ফজরবা চৎনবী অসি মাংদা পুখৎপগীদমক মহাক্কী মন্ত্রী মন্দলদা মরুপ ওইরিবা শ্রী শান্তনু থাকুরদা থাগৎপা ফোঙদোকখি। শ্রী মোদীনা মহা মেলা অসি এক ভারত শ্রেস্থ ভারতকী মমিং অমনি হায়না ফোঙদোকখি। প্রধান মন্ত্রীনা হায়খি মদুদি ঐখোয়গী সংস্কৃতি অমদি সভ্যতা অসি মাগী লেপ্পা লৈতবা ইচেল অমসুং মখা চত্থরিবা অসিনা মরম ওইরগা ফজহল্লি অমসুং মশা মথন্থনা অমুক হন্না হৌরকচনবগী মহৌশাগী ওইবা গুন অমা য়াওজরি। মতুআ ফুরপকী লুচিংবশিং তৌরমখিবা খুন্নাইগী ওইবা থবক অদু পল্লদুনা প্রধান মন্ত্রীনা লৈবাক অসিগী ইচানুপীশিংবু লুনান্না থম্নবা, হকশেল ফহন্নবা, অমসুং মশাদা থাজবা পোকহন্নবা অনৌবা ভারতকী খোঙথাংশিংগী মতাংদা ফোঙদোকখি। “ঐখোয়না লৈবাক অসি শেমগৎপদা ইচানুপাশিংগা লোয়ননা খুন্নাইগী হীরম খুদিংমক্তা ঐখোয়গী ইচে-ইচলশিং অমসুং ইচানুপীশিংনা শরুক তম্লিবা অসি উবা মতমদা মসিনা শ্রী শ্রী হরিচন্দ থাকুরজীগুম্বা মশক নাইবা মীওইশিংদা তশেংনা ইকাই খুম্নবা উৎপগুম্না ফাওই”, হায়না প্রধান মন্ত্রীনা মখা তাখি। প্রধান মন্ত্রীনা হায়খি, “সরকারনা সবকা সাথ, সবকা বিকাস, সবকা বিশ্বাস হায়বা অসিদা য়ুম্ফম ওইরগা মীয়ামদা সরকারগী স্কিমশিং য়ৌহনবা মতমদা, অমসুং সবকা প্রয়াসনা লৈবাক অসি খুমাং চাউশিন্নবা লমজিংবা মতমদা, ঐখোয়না ইনক্লুসিব ওইবা খুন্নাই অমা শেম্নবগী মাইকৈদা চংশিল্লি”। শ্রী শ্রী হরিচন্দ থাকুরজীনা অফবা থবক তৌবগা লোয়ননা থৌদাং মশক খঙনবা হায়রমখিবা অদু নীংশিংলদুনা প্রধান মন্ত্রীনা খুন্নাইগী পুন্সিরোলদা থৌদাংশিং মশক খঙবগী মতাংদা অকনবা ৱাফম থমখি। “‌ঐখোয়না থৌদাং মশক খঙবা অসিনা লৈবাক অসি খুমাং চাউশিন্নবগী য়ুম্ফম ওইহনগদবনি। ঐখোয়গী সম্বিধান্না ঐখোয়দা হক কয়ামরুম পীরি। ঐখোয়না ঐখোয়গী থৌদাংশিং থমোয় শেংনা পাঙথোক্লবা মতমদতা হকশিং অদু ঙাকশেনবা ঙমগনি”, হায়না প্রধান মন্ত্রীনা ফোঙদোকখি। প্রধান মন্ত্রীনা মতুআ ফুরুপতা খুন্নাই অসিগী থাক খুদিংমক্তগী শেঞ্জা-থুমজা মরু ফংনা মুত্থৎনবগী এৱের্নেস পীনবা হায়খি। “করিগুম্বা মফম অমা হেক্তদা কনাগুম্বা অমবু ওৎপী-নৈবীবা তারবদি, মফম অদুদা অদোম্না শোইদনা ৱাকৎপীয়ু। মসি খুন্নাইগীদমক অমসুং লৈবাক অসিগীদমক লৈরিবা ঐখোয়গী থৌদাংনি”, হায়না প্রধান মন্ত্রীনা ফোঙদোকখি। প্রধান মন্ত্রীনা মখা তারদুনা হায়খি, “রাজনিতীগী ওইবা থবক-থৌরমশিংদা শরুক য়াবা হায়বা অসি ঐখোয়গী দেমোক্রেতিক রাইৎনি। অদুবু রাজনিতীগী ওইবা য়ান্নদবনা মরম ওইরগা কনাগুম্বা অমনা মীওই অমদা হিংসা চত্থবা তারবি মদু অতোপ্পা মীওইশিংগী হক খোঙ্গোইনবনি। মরম অসিনা করিগুম্বা মফম অমা হেক্তদা হিংসাগী ৱাখল্লোন, ৱায়েল থৌদা লৈতবগী মমিং তারবদি মদু নমথবা হায়বা অসি ঐখোয়গী থৌদাংনি। প্রধান মন্ত্রীনা স্বচ্ছতা, ভোকেল ফোর লোকেল অমসুং লৈবাক হান্না হায়বা মন্ত্র অদু নৌথৌনা ফোঙদোকখি।
মন্ত্রী মন্দলনা অতল ইনোভেসন মিসন শাংদোকপদা অয়াবা পীখ্রে

প্রধান মন্ত্রী শ্রী নরেন্দ্র মোদীনা থৌরম মপু ওইদুনা পাঙথোকপা কেন্দ্রগী মন্ত্রী মন্দলগী মীফম্না অতল ইনোভেসন মিসন মার্চ ২০২৩ ফাওবা শাংদোক্নবা অয়াবা পীখ্রে‍। এ.আই.এম. অসিনা লৈবাকসিদা ইনোভেসনগী লীচৎ অমসুং ওন্ত্রপ্রিন্যুরিএল ইকোসিস্তেম শেমগৎনবগী থম্লিবা পান্দমদা থবক পায়খৎকনি‍। এ.আই.এম.না ফংনবা তাল্লিবা পান্দমশিংদি: অতল তিঙ্করিং লেব (এ.তি.এল.) ১০০০০ লিংখৎপা, অতল ইনকুবেসন সেন্তর (এ.আই.সি.) ১০১ লিংখৎপা, অতল কম্ম্যুনিতী ইনোভেসন সেন্তর (এ.সি.আই.সি.) ৫০ লিংখৎপা অমদি স্তার্তঅপ ২০০দা অতল নিউ ইন্দিয়া চেলেঞ্জকী খুত্থাঙদা ঙাক্লৌ পীবনি‍। হায়রিবশিং অসি লিংখৎপা অমদি বিনিফিসিয়রীশিংদা ঙাক্লৌ পীবদা পুন্না লুপা করোর ২০০০+গী শেনফম চাদিং তৌগদৌরি‍। মিসন অসি নিতি অয়োগকী মখাদা, ২০১৫গী বজেৎ ৱারোলদা ইকায়খুম্নরবা শেলথুম মন্ত্রীনা লাউথোকখিবগী মতুং ইন্না শেমগৎপনি‍। এ.আই.এম.গী পান্দমদি স্কুল, য়ুনিভর্সিতী, রিছর্চ ইন্সতিত্যুসন, এম.এস.এম.ই. অমসুং ইন্দস্ত্রীগী থাক্তা খুৎ থিংজিন্দুনা লৈবাক শিনবা থুংনা ইনোভেসন অমসুং ওন্ত্রপ্রিন্যুরসিপকী ইকোসিস্তেম শেমগৎপনি‍। এ.আই.এম.লনা ইনফ্রাস্ত্রকচর অমদি ইন্সতিত্যুসনশিং শেমগৎপদা মীৎয়েঙ চঙলি‍। হায়রিবা খুদমশিংসিনা তাকপগুম, এ.আই.এম.না লৈবাক্কী অমসুং মালেমগী থাক্তা ইনোভেসন ইকোসিস্তেম পুনশিন্নবগী থবক পায়খৎলি‍। রসিয়াগা লোয়ননা এ.আই.এম. – সাইরিয়স স্তুদেন্ত ইনোভেসন এক্সচেঞ্জ প্রোগ্রাম, দেনমার্ক্কা লোয়ননা এ.আই.এম. – আই.সি.দি.কে. (ইনোভেসন সেন্তর দেনমার্ক) ৱাতর চেলেঞ্জ, অমসুং ওস্ত্রেলিয়াগী লোয়ননা আই.এ.সি.ই. (ইন্দিয়া ওস্ত্রেলিয়া সর্কুলর ইকনমী হেকাথোন) অসিনচিংবা তোঙান তোঙানবা ইন্তরনেস্নেল এজেন্সীশিংগী ইনোভেসন অমসুং ওন্ত্রপ্রিন্যুরসিপকী মতাঙদা ইচঙ থৌবা খোঙবু শেম্নবগীদমক এ.আই.এম.না নাকল অনিগী ওইবা মরী শেমগৎলে‍। এ.আই.এম.না ভারত অমসুং সিঙ্গাপোর অনিনা শীনবা ইনোভেসন স্তার্তঅপ সম্মিৎ অমা ওইরিবা ইন্সপ্রিন্যুর মায় পাকহনবদা মরুওইবা থৌদাং লৌরি‍। এ.আই.এম.না দিফেন্স ইনোভেসন ওর্গনাইজেসন লিংখৎনবগীদমক ঙাকশেল মন্ত্রালয়গা খুৎশম্নরি, মসিনা দিফেন্স সেক্তরদা ইনোভেসন অমসুং প্রোকরমেন্তকী ফীভম ফগৎহল্লি‍। হৌখিবা চহিশিংসিদা, এম.আই.এম.না লৈবাক শিনবা থুংনা ইনোভেসনগী থবক থৌওংশিং পুনশিন্নবগী ইন্সতিত্যুস্নেল মেকানিজম অমা পীনবা থবক পায়খৎলি‍। মসিগী থৌরমশিংগী খুত্থাঙদা, মহৈ তম্লিবা অঙাঙ কয়াদা মসিনা ইনোভেসন পুরক্লি‍। এ.আই.এম.না ঙাক্লৌ পীবা স্তার্তঅপশিংনা লৈঙাক্কী অমসুং লনাইগী ইকুইতী ইনভেস্তরশিংদগী লুপা করোর ২০০০ হেনবগী শেনফম খোমগত্তুনা থবক লিশিং কয়া পীরি‍। এ.আই.এম.না লৈবাক্কী ইন্তরেস্ততা লৈবা হীরম কয়াদসু তোঙান তোঙানবা ইনোভেসন চেলেঞ্জ পায়খৎলি‍। এ.আই.এম.গী থৌরমশিংনা ইনোভেসন ইকোসিস্তেমদা হেন্না শরুক য়াহন্নবা পুক্নিং থৌগত্তুনা ভারতকী দিমোগ্রাফিক দিবিদেন্দবু শীজিন্নবগী পান্দমদা পুন্না স্তেত অমসুং য়ুনিয়ন তেরিতরী ৩৪বু কোনশিল্লি‍। মখা চত্থনবা মন্ত্রী মন্দলগী অয়াবা ফংবগা লোয়ননা, এ.আই.এম.না ইনোভেসন অমসুং ওন্ত্রপ্রিন্যুরসিপকী লমদা থবক তৌবদা হেন্না লায়থোকহনবা পুম্নমক কোনশিল্লবা ইনোভেসন ইকোসিস্তেম অমা শেমগৎনবগী হেন্না চাউবা থৌদাং লৌরি‍।
কোবিদ-১৯না মরম ওইদুনা ওইরিবা ফিভমদা সরকারনা মপুং ফানা য়েংশিন্দুনা শঙলি হায়না প্রধান মন্ত্রীনা হায়খ্রে

কোবিদ-১৯ নোভেল কোরোনা ভাইরসনা মরম ওইদুনা ওইরিবা ফিভমগী মতাংদা সরকারনা মপুং ফানা য়েংশিন্দুনা শঙলি হায়না প্রধান মন্ত্রী শ্রী নরেন্দ্র মোদীনা হায়খ্রে। প্রধান মন্ত্রীনা ঙসি ত্বিতরদা হায়খি মদুদি পুম্নমক্কী খুদোংথিদনবা মন্ত্রালয়শিং অমসুং রাজ্যশিংনা অকনবা খোংথাং কয়া লৌখৎখ্রে। মহাক্না প্রজাশিংবু পাখৎতনবা অমসুং মরু ওইদবা খোংচৎ চত্তনবা অমদি মী য়াম্না তিনদনবা তকশিনখ্রে। প্রধান মন্ত্রীনা মখা তানা হায়খি মদুদি লাক্কদৌরিবা নুমিৎ খরা অসিদা কেন্দ্র সরকারগী মন্ত্রী অমত্তা মপাল লমদা চৎলোই।
প্রধান মন্ত্রীনা হায়খ্রে, খ্বাইদগী ফবা অমসুং মমল হোংবা হিংদাক লাংথক ফংহন্নবা জন ঔশধী স্কিম

প্রধান মন্ত্রী শ্রী নরেন্দ্র মোদীনা ঙসি ভীদিও কনফরেন্সকী থোংদা প্রধান মন্ত্রী ভারতিয়া জন ঔশধী পরিয়োজনাগী বেনেফিসরীশিং অমসুং জন ঔশধী কেন্দ্রশিংগী স্তোর মপুশিংগা ৱারী শানখ্রে। প্রধান মন্ত্রীনা হায়খি মদুদি জন ঔশধী নুমিৎ অসি স্কিম অমা সেলেব্রেৎ তৌনবা নুমিৎ অমা খক্তা নত্তে, মসিদি স্কিম অসিদগী কানবা ফংলবা ভারত মচা লাক কয়াগা শম্নরিবা নুমিৎ অমনি। প্রধান মন্ত্রীনা মখা তাখি, “ভারতকী প্রজা পুম্নমক্কী হকশেলগীদমক পান্দম মরিদা ঐখোয়না থবক তৌরি। অহানবদা, ভারত মচা পুম্নমক অনাবদগী ঙাকথোকপা। অনিশুবদা, নারকপা মতমদা মমল হোংবা অমসুং অফবা ত্রিৎমেন্ত ফংহনবা। অহুমশুবদা, মোদর্ন হোস্পিতালশিং, অফবা দোক্তশিং অমসুং মেদিকেল স্তাফকী মতিক চাবা মশিং নত্রগা ত্রিৎমেন্ত। অমসুং মরিশুবা পান্দমদি মিসন মোদতা থবক তৌদুনা শিংনরকপশিং থেংনবনি।” জন ঔশধী স্কিম অসি লৈবাক অসিদা লৈরিবা মীপুম খুদিংমকপু খ্বাইদগী ফবা অমসুং অহোংবা মমলদা ত্রিৎমেন্ত ফংহন্নবা মরুওইবা লিঙ্ক অমনি হায়য়না প্রধান মন্ত্রীনা হায়খ্রে। মহাক্না মখা তাখি, “হৌজিক ফাওবদা লৈবাক অসিগী তোঙান তোঙানবা মফমশিংদা জন ঔশধী কেন্দ্র লিশিং ৬ হেন্না হাংদোকখিবদা ঐহাক অপেনবা ফাওই। নেৎৱার্ক অসি হেঙ্গৎলকপনা মরম ওইদুনা কানবা ফংলিবা মীগী মশিংসু হেঙ্গৎলক্লি। ঙসিদি থা খুদিংগী ইমুং কোতি অমা হেনবনা কেন্দ্রশিং অসিগী থোংদা য়াম্না অহোংবা মমলদা হিদাক-লাংথকশিং ফংলি।” প্রধান মন্ত্রীনা হায়খি মদুদি জন ঔশধী কেন্দ্রশিংদা ফংলিবা হিদাক লাংথক্কী মমল অসি কৈথেলগী মমলদগী চাদা ৫০দগী চাদা ৯০ ফাওবা তাথৈ। খুদম ওইনা কেন্সর লায়েংবদা শিজিন্নবা হিদাক অমগী মমল কৈথেলদা কুপা লিশিং ৬.৫০দা ফংলিবা অসি জন ঔশধী কেন্দ্রশিংদা শুপ্নতগী লুপা ৮০০দা ফংই। প্রধান মন্ত্রীনা হায়খি, “মমাংগা চাংদম্নবদা ত্রিৎমেন্তকী মমল হন্থরে। ইফমদা হায়বিররে মদুদি হৌজিক ফাওবদা জন ঔশধী কেন্দ্রশিংনা মরম ওইদুনা লৈবাক্কী মফম পুম্নমক্তা লৈরিবা ভারত মচা লাইরবা অমসুং মিদল ক্লাস কোতি কয়ানা লুপা কোতি ২২০০ কনবা ঙম্লে।” প্রধান মন্ত্রীনা জন ঔশধী কেন্দ্রশিং চলাইরিবা স্তেকহোল্দরশিংগী থৌদাংবুসু থাগৎখি। স্কিম অসিগা লোয়নরিবা মীয়ামগী থৌদাং শকখংনবা জন ঔশধী স্কিমগা মরী লৈনবা এৱার্দশিং হৌদোক্নবা ৱারেপসু মহাক্না লাউথোকখি। প্রধান মন্ত্রীনা হায়খি মদুদি জন ঔশধী স্কিম অসি শোইনায়রবশিং য়াওনা নহাশিংগীদমক থাজবগী অচৌবা উপায় অমসু ওইরক্লি। মহাক্না মখা তাখি, “সরকারনা লৈবাক অসিদা হকশেলগী খুদোংচাবশিং পাকথোক চাউথোকহন্নবা হোৎনবা য়াবা হোৎনরি। জন ঔশধী স্কিম অসি হেন্না এফেক্তিব ওইনবসু লেপ্পা লৈতনা থবক তৌরি।” প্রধান মন্ত্রীনা হায়খি মদুদি অয়ুশ্মান ভারত স্কিমগী মখাদা চাউরাক্না লাইরবা অনাবা লাখ ৯০না ত্রিৎমেন্ত ফংখ্রে। দাইলাইসিস প্রোগ্রামগী মখাদা লেম্না দাইলাইসিস লাখ ৬ হেন্না তৌখ্রে। চংদবা য়াদবা মেদিসিন লিশিং অমা হেনববুসু প্রাইস কন্ত্রোল তৌদুনা লুপা কোতি ১২,৫০০ সেব তৌরে। স্তেন্স অমসুং খুউ ইমপ্লান্তকী মমল তাথবনা মরম ওইদুনা অনাবা লাখ কয়ানা অনৌবা পুন্সী ফংলে। মহাক্না মখা তাখি, “চহী ২০২৫ ফাওবদা, লৈবাক অসি তি.বি. ফ্রী ওইহন্নবা ঐখোয়না খোংজেল য়াংনা থবক তৌরি। স্কিম অসিগী মখাদা লৈবাক্কী খুঙ্গং খুদিংমক্তা মোদর্ন হেল্থ অমসুং ৱেলনেস সেন্তরশিং শেমগৎলি। হৌজিক ফাওবদা সেন্তর লিশিং ৩১ হেন্না শাবা লোইখ্রে।” প্রধান মন্ত্রী শ্রী নরেন্দ্র মোদীনা লৈবাক অসিদা লৈরিবা নাগরিক খুদিংমকপু হকশেলগী মায়কৈদা মখোয় মশাগী দাইত্ব খংনবা তকশিনখি। মহাক্না মখা তাখি, “ঐখোয় পুম্নমক্না ঐখোয়গী নুংতিগী রুতিনদা লু-নানবা, যোগ, বেলেন্স দাইত, স্পোর্তস অমসুং অতোপ্পা ইক্সরসাইজশিংদা মরুওইবা অদু পীগদবনি। ফিৎনেসকী মায়কৈদা ঐখোয়না হোৎনরিবশিংনা হেল্থদী ইন্দিয়া অমগী ৱারেপ অদু উৎলগনি।”
রাজস্থানদা বস এক্সিদেন্তনা মরম ওইদুনা থৱাই কয়া মাংখিবদা প্রধান মন্ত্রীনা অৱাবা ফোংদোকখ্রে

রাজস্থানগী বুন্দীদা বস এক্সিদেন্তনা মরম ওইদুনা থৱাই কয়া মাংখিবদা প্রধান মন্ত্রী শ্রী নরেন্দ্র মোদীনা অৱাবা ফোংদোকখ্রে। প্রধান মন্ত্রীনা হায়খি, “রাজস্থানগী বুন্দীদা বস তুরেলদা তাশিনবগী পাউনা হায়নীংঙাই লৈতনা অৱাবা ফাওহল্লে। লাইবক থিবা থৌদোক অসিদা মীওই কয়া অমা থৱায় থাখ্রে। অৱাবা পুংফম অসিদা ঐহাক্না লৈখিদ্রবশিংগী ইমুং মনুংগী অৱাবদা শরুক য়াজরি লোয়ননা লাইবক থিবা থৌদোক অসিদা শোক্লবশিং অথুবা মতমদা ফগৎলক্নবা থৌনীজরি।”
গিরিশ কর্নাদনা লৈখিদবদা প্রধান মন্ত্রীনা অৱাবা ফোংদোকখ্রে

গিরিশ কর্নাদনা লৈখিদবদা প্রধান মন্ত্রী শ্রী নরেন্দ্র মোদীনা অৱাবা ফোংদোকখ্রে প্রধান মন্ত্রীনা হায়খি, “গিরিশ কর্নাদপু হিরম খুদিংমক্তা মহাক্কী মরুওইবা এক্তিংশিং অদুগীদমক নীংশিংদুনা লৈহৌরগনি। মহাক্কী ইং-তপ্লবা ৱাঙাংশিংনা মহাকপু ময়াম্না পাম্নখি। মহাক্না তৌরম্বা থবকশিং অদু লাক্কদৌরিবা চহীশিংদা মীয়াম্না মখা তানা পাম্নখিগনি। মহাক্না লৈখিদবদা অৱাবা ফোংদোকচরি। মহাক্কী থৱাইনা শান্তি ওইনা লৈবা ওইরসনু।”
প্রধান মন্ত্রীনা দি.পি.আই.আই.তি.গী সেক্ত্রেতরী দাঃ গুরুপ্রসাদ মোহাপত্রনা লৈখদবদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা দি.পি.আই.আই.তি.গী সেক্ত্রেতরী দাঃ গুরুপ্রসাদ মোহাপত্রনা লৈখদবদা থম্মোয় শোক্না অৱাবা ফোংদোকখ্রে ত্বীত অমদা প্রধান মন্ত্রীনা হায়খি, “দি.পি.আই.আই.তি.গী সেক্ত্রেতরী দাঃ গুরুপ্রসাদ মোহাপত্রনা লৈখদবা অসি অৱাবা অমনি। ঐহাক্না গুজরাত্তা থবক থৌরম কয়া অমা মহাক্কা তৌমিন্নখি। মহাক্না এদমিনিস্ত্রেতিবকী হিরম কয়াদা য়াম্না মুন্না খঙই অমসুং মহাক্কী অনৌবা ৱাখল্লোলগীদমক মীয়াম্না খঙনৈ। মহাক্কী ইমুং-মনুং অমসুং মরুপ-মপাংশিংগী অৱাবদা শরুক য়াজরি। ওম শান্তি”।
পি.এম.না থাজবা মীওইশিংদা গুজরাতকী অমবাজী তীর্থধামদা পাঙথোক্কদৌরিবা খোঞ্জেল অমসুং মৈঙালগী থৌরমদা শরুক য়ানবা হায়খ্রে

প্রধান মন্ত্রী শ্রী নরেন্দ্র মোদীনা থাজবা মীওইশিংগী মফমদা গুজরাতকী অমবাজী তীর্থধামদা পাঙথোক্কদৌরিবা খোঞ্জেল অমসুং মৈঙালগী থৌরমদা শরুক য়ানবগীদমক হায়খ্রে‍। ৫১ শক্তিপীথকী পরিক্রমা কুমহৈ ঙসি য়াচংবা পুং ৭ তাবা মতমদগী হৌগনি হায়না মহাক্না পাউদমখি‍। খোঞ্জেল অমসুং মৈঙালগী থৌরমদুদা ঐখোয়গী পুরানশিং উৎকনি‍। ত্বীত অমদা প্রধান মন্ত্রীনা হায়খি; “গুজরাতকী অম্বাজী তীর্থধামদা লাইনীংবশিংগী য়াইফরবা তাঞ্জা লাক্লে‍। ঙসি নুমিদাংৱাইরম পুং ৭ তাবা মতমদা মফমসিদা ৫১ শক্তিপীথশিংগী পরিক্রমা কুমহৈ হৌরগনি, মসিদা ঐখোয়গী পুরনশিংগী মরমদা পুক্নিং হুরবা থৌরমগা লোয়ননা মৈঙাল অমসুং খোঞ্জেলগী ওইবা থৌরম পরেংশিং য়াওরি‍। অদোম পুম্নমক অসিগুম্লবা থৌরম অসিদা শরুক য়াবিরনবা ঐনা নোল্লুকচরি‍।”
ভেক্সিন দোজ করোর ২ লান্থোকপদা বিল গেত্সনা পি.এম.দা নুংঙাইবা ফোঙদোরকখ্রে

প্রধান মমন্ত্রী শ্রী নরেন্দ্র মোদীনা ভারতকী তিকা থাবগী খোঙজঙবু মথৌ হাপ্লিবা সাইন্তিস্ত, দোক্তর অমসুং নর্সশিংগী অপুনবা থৌদাংবু শিংথাখ্রে‍। বিল গেত্সনা নুংঙাইবা ফোঙদোকপগী তৌরকপা ত্বীতকী পাউখুম ওইনা প্রধান মন্ত্রীনা ত্বীত তৌখিবদা: “ভারতকী তিকা থাবগী খোঙজঙ অসি খোঙজেল অমসুং পাক চাউবগী চাং ৱাংই‍। মসি সাইন্তিস্ত, দোক্তর অমসুং নর্সশিং য়াওনা মীওই কয়াগী অপুনবা থৌদাংনা মথৌ হাপ্পনি‍। অদুগা অমরোমদসু, ভারতকী মীয়াম্না সাইন্সতা নীংথিনা থাজবা মতৌ উত্তুনা মখোয়গী দোজশিং মতম চানা কাপ্নরি‍।”
পঞ্জাবকী মুক্তসর, ফারিদকোত অমসুং ফিরোজপুরদা ঈশিং থুমজিনবা ফনবা সিরহিন্দ ফিদর কেনেল অমসুং রাজস্থান ফিদর কেনেল প্রোজেক্ত অনি মমাই চুমথোক্নবা লুপা ক্রোর ৮২৫গী শেন্থং পীবা মন্ত্রী মন্দলনা য়ারে

প্রধান মন্ত্রী নরেন্দ্র মোদীনা লুচীংবা কেন্দ্রগী মন্ত্রী মন্দলনা চহি মঙা(২০১৮–১৯দগী ২০২২–২৩) চংনা রাজস্থান ফিদর কেনেল অমসুং সিরহিন্দ ফিদর কেনেল মমাই চুমথোক্নবা লুপা ক্রোর ৮২৫গী শেন্থং পীবা য়ারে, সিরহিন্দ ফিদর কেনেলনা আর দি ১১৯৭০০দগী ৪৪৭৯২৭ ফাউবা চুমথোক্কনি অমসুং রাজস্থান ফিদর কেনেলনা পঞ্জাবতগী আর দি ১৭৯০০দগী ৪৯৬০০ ফাউবা মমাই চুমথোক্কনি। কান্নবা: প্রোজেক্ত অনি অসি পায়খৎপনা খা–নোংচুপ পঞ্জাবকী মুক্তসর, ফারিদকোত অমসুং ফিরোজপুর জিলাশিংদা লম হেক্তর ৮৪৮০০দা ঈশিং তুংশিন্দুনা লৈবদগী ঙাকথোকপা ঙমগনি। হায়রিবা প্রোজেক্তশিং অসি পায়খৎপনা খা–নোংচুপ পঞ্জাবকী মফমশিংদা ঈশিং থুমজিনবদগী কনবা ঙমগনি অমসুং কেন্নেল অনি অসিদা ঈশিং চেনবা হেনগৎহনগনি। iii. রাজস্থান ফিদর কেনেল মমাই চুমথোকপদগী মফম অদুগী লম হেক্তর ৯৮,৭৩৯দা ইথৈ ফংহনদুনা মফম অদুগী লৌমীশিংদা কান্নহনগনি অমসুং সিরহিন্দ ফিদর কেনেলনা লম হেক্তর ৬৯,০৮৬দা ইথৈ ফংহনগনি। চাদিং: রাজস্থান ফিদর কেনেল অমসুং সিরহিন্দ ফিদর কেনেলগী ফন্দ অসি এল তি আই এফকী মখাদা হৌজিক চৎনরিবা ৯৯ পি এম কে এস ৱাই–এ আই বি পি প্রোজেক্তশিংগী মখাদা নাবার্দকী মখাদা পীগনি। প্রোজেক্তশিং য়েংশিন্নবা সেন্ত্রেল ৱাতর কম্মিসনগী হৌজিক লৈরিবা থবকশিং অসিগী মথক্তা হায়রিবা থবকশিং অসি য়েংশিন্নবা এক্সপার্ত প্রোজেক্ত রিভিয়ু কম্মিতি অমা শেমগনি। সিরহিন্দ ফিদর কেনেল চুমথোক্নবগী চংগদবা শেনফম অসি লুপা ক্রোর ৬৭১.৪৭৮নি অমসুং রাজস্থান ফিদর কেনেলগীনা লুপা ক্রোর ১৩০৫.২৬৭নি। অপুনবা শেনফম অসিগী মনুংদা লুপা ক্রোর ৮২৬.১৬৮ (সিরহিন্দ ফিদরগী লুপা ক্রোর ২০৫.৭৫৮ অমসুং রাজস্থান ফিদরগী লুপা ক্রোর ৬২০.৪১) কেন্দ্রনা মতেং ওইনা পীগনি। নৌনা শেমদোক্লবা লুপা ক্রোর ৬৭১.৪৭৮গী অয়াবা অমসুং সিরহিন্দ ফিদর কেনেল অমসুং রাজস্থান ফিদর কেনেলগী চুমথোক্নবগী লুপা ক্রোর ১৩০৫.২৬৭গী অয়াবা ২০১৬গী এপ্রিল ৬দা পীখ্রে। প্রোজেক্ত মফম অদুদা ২০১৬দা সি দবল্যু সিগী চেয়রমেনগী মখাদা কাংবু অমা চৎখি অমসুং ২০১৭দা হান্নগী সি দবল্যু সিগী চেয়রমেন এ বি পান্দ্যাগী লমজিং মখাদা অতোপ্পা কাংবু অমা চৎখি। পায়খৎকদবা থবকশিং মখোয়না খঙহল্লমখি। পঞ্জাব সরকারনা মখোয়গী শেনফম পুথোক্নবা ২০১৮গী এ্রপ্রিল ২৬দা খঙহল্লকখি । নুংগী ৱারোল: সিরহিন্দ অমসুং রাজস্থান ফিদরশিংনা হারিকে হেদ ৱার্ক্কী ঈশিং অদু রাজস্থান য়ৌদ্রিঙৈদা পঞ্জাব ফাউদুনা চেনখি। পঞ্জাব অমসুং রাজস্থানগী মফমশিংদা ঈশিং পীনবা কেন্নেল অনি অদু ১৯৬০গী মতমদা চেক্না শাখিবনি। সিরহিন্দ অমসুং রাজস্থান ফিদরশিংগী তোরবানশিং অদু ঈশিং য়ুবদগী অমাং–অতা থোকহল্লিবশিং অদু পঞ্জাব সরকারনা পাউ পীরকখ্রে। মদুগী মহৈ ওইনা, হায়রিবা কেন্নেলশিং অসিদা ঈশিং থাবা হন্থবদা নত্তনা অকোয়বদা লৈবা লৌফমশিং ঈশিং তুংদুনা লৈবদগী অমাংবা কয়া থোকহল্লে। প্রোজেক্ত অসিনা ঈশিং থুমজিনবদগী ফহনগনি অমসুং কেন্নেল অনি অসিদা ঈশিং চেনবা হেনগৎহনগনি।
পি.এম.না ওগস্ত ৩দা গুজরাত্তা প্রধান মন্ত্রী গরীব কল্যান অন্না য়োজনাগী বেনিফিসরীশিংগা উনগনি

প্রধান মন্ত্রী শ্রী নরেন্দ্র মোদীনা ২০২১গী ওগস্ত ৩গী নুমিৎয়ুংবা মতুং ১২:৩০ তাবা মতমদা গুজরাত্তা প্রধান মন্ত্রী গরীব কল্যান অন্না য়োজনাগী বেনিফিসরীশিংগা ভিদিও কনফরেন্সকী খুত্থাংদা উনগনি। স্কীম অসিগী মরমদা হেন্না মীয়ামদা খঙহন্নবা মীয়াম্না শরুক য়াবা থৌরম অসি রাজ্য অসিদা হৌদোকপনি। প্রধান মন্ত্রী গরীব কল্যান অন্না য়োজনা (পি.এম.জি.কে.এ.ৱাই.)গী মরমদা পি.এম.জি.কে.এ.ৱাই. অসি কোবিদ-১৯ শাফুনা শেল-থুমদা পীরিবা চৈথেং অসি কোক্নবা প্রধান মন্ত্রীনা মিৎয়েং মখাদা পীবা ফুদ সেক্যুরিতী ৱেলফিয়র স্কীমনি। পি.এম.জি.কে.এ.ৱাই.গী মখাদা, নেস্নেল ফুদ সেক্যুরিতী এক্তকী মখাদা লৈবা বেনিফিসরী পুন্বা অহেনবা চেং হৱাই মী অমদা কে.জি.৫ পীরি। গুজরাতকী সি.এম. অমসুং দিপুতী সি.এম.না থৌরম অসিদা শরুক য়াগনি।
প্রধান মন্ত্রীনা মালেমগী রেদিও নুমিত্তা রেদিও তাবা মীওই অমসুং অসিগুম্বা মশক থোকপা পাম্বৈ অসিগী মগুন হাপ্লিবা মীওইশিংদা য়াইফ পাউজেল পীখ্রে

প্রধান মন্ত্রী, শ্রী নরেন্দ্র মোদীনা মালেমগী রেদিও নুমিত্তা রেদিও তাবা মীওই অমসুং অসিগুম্বা মশক থোকপা পাম্বৈ অসিদা মশাগী ক্রিএতিভিতী অমসুং তেলেন্ত শিজিন্নদুনা মগুন হাপ্লিবা মীওইশিংদা য়াইফ পাউজেল পীখ্রে। প্রধান মন্ত্রীনা মহাক্কী ত্বীত পরিং অমদা অসুম্না ফোংদোকখিঃ “মালেমগী রেদিও নুমিত্তা রেদিও তাবা মীওই অমসুং অসিগুম্বা মশক থোকপা পাম্বৈ অসিদা মশাগী ক্রিএতিভিতী অমসুং তেলেন্ত শিজিন্নদুনা মগুন হাপ্লিবা মীওইশিংদা য়াইফ পাউজেল পীজরি। য়ুমদা, খোঙচৎ চৎলিঙৈ অমসুং মতম অমদা হেক্তা ওইরো, রেদিওনা মীয়ামগী পুন্সিগী তৎন-থানবা য়াদ্রবা শরুক অমা ওইরি। মসিদি মীয়াম্বু অমত্তা ওইহনবগী য়াম্না নীংথিরবা পাম্বৈ অমনি”। “অতোপ্পগী পুন্সিদা মগুন লৈবা অহোংবা পুরকপদা খ্বাইদগী মমাংদা লৈবা মীওইশিংবু মশক খঙদোকপগা লোয়ননা কান্নবা ৱারোল কয়া মীয়ামদা লান্থোকপগী নীংথিরবা পাম্বৈ অমা রেদিওনা ওইরিবসি ঐহাক্না #MannKiBaatকী মনুংদা উবা ঙম্মি। প্রোগ্রাম অসিদা মশাগী শরুক তম্লকখিবা মীওই খুদিংবুসু ঐহাক্না থাগৎচরি”।
দা. পি.কে. মিশ্রা প্রধান মন্ত্রীগী প্রিন্সিপাল সেক্রেতরী ওইনা থবক পায়খ্রে

দা. প্রমোদ কুমার মিশ্রা ভারতকী প্রধান মন্ত্রী শ্রী নরেন্দ্র মোদীগী প্রিন্সিপাল সেক্রেতরী ওইনা হাপখ্রে। ঙসিদগী মহাক্না থবক পায়বা হৌখ্রে। দা. প্রমোদ কুমার মিশ্রা, প্রধান মন্ত্রীগী প্রিন্সিপাল সেক্রেতরী দা. মিশ্রা মশামক লৌউ–শিংউবা, দিজাস্তর মেনেজমেন্ত, পাৱর সেক্তর, ইনফ্রাস্ত্রকচর ফাইনান্সিং, অর্মসিং রেগুলেতরী ইশুশিংগা মরী লৈনবা প্রোগ্রমশিংগী মেনেজমেন্তা মখল মখা কয়াগী থবক তৌবগী এক্সপিরিয়েন্স লৈরি অমদি রিসর্স, পব্লিকেসন্স, পোলিসী ফোর্মুলেসন অমসুং প্রোগ্রাম/প্রোজেক্ত মেনেজমেন্তকী মনুং চন্না থোইদোক হেন্দোকপা কেরীয়র প্রোফাইল অমা লৈরি। পোলিসী শেম্বা অমসুং এদমিনিস্ত্রেসন্দা মহাক্কী পাক চাউরবা এক্সপরিয়েন্স লৈরি অমসুং প্রধান মন্ত্রীগী এদিস্নেল প্রিন্সিপাল সেক্রেতরী; ভারত সরকারগী এগ্রিকলচর অমসুং কোওপরেসনগী সেক্রেতরী; স্তেত ইলেক্ত্রিসিতী রুগুলেতরী কম্মিসনগী চিয়রমেন অসিনচিংবা অমসুং দিজাস্তর মেনেজমেন্তকী লমদা মরুওইবা থবকশিং হেন্দল তৌখ্রে। এগ্রিকলচর অমসুং কোওপরেসনগী সেক্রেতরী ওইনা মহাক্না নেস্নেল এগ্রীকলচর দিবেলপমেন্ত প্রোগ্রাম (আর.কে.ভি.ৱাই.) অমসুং নেস্নেল ফুদ সেক্যুরিতী মিসন (এন.এফ.এস.এম.) অসিনচিংবা নেস্নেল ইনিসিয়েতিবশিংদা এক্তিব ওইনা শরুক য়াখি। প্রধান মন্ত্রীগী এদিস্নেল প্রিন্সিপাল সেক্রেতরী ওইনা ২০১৪–১৯ ফাওবদা দা. মিশ্রানা হ্যুমেন রিসোর্স মেনেজমেন্ত, অখন্ননা মকোকথোংবা ফমশিং হাপ্পদা ইনোভেসন অমসুং ত্রান্সফোর্মেতিব ওইবা অহোংবশিং পুরকখি। মহাক্কী অন্তর্জাতিগী এক্সপিরিয়েন্সশিংদা ইন্সতিত্যুৎ ওফ দিবেলপমেন্ত স্তদিজ (য়ু.কে.)দা চহী মরি হেনবগী রিসর্স অমসুং একাদেমিক ৱার্কশিং, এ.দি.ৱি অমসুং ৱার্ল্দ বেঙ্ক প্রোজেক্তশিংগী নেগোসিয়েসন অমসুং এক্সিক্যুসন, ইন্তর্নেস্নেল ক্রোপ রিসর্স ইন্সতিত্যুৎ ফোর সোমি–এরিদ ত্রোপিক্স (আই.সি.আর.আই.এস.এ.তি.)গী গোবর্নিং বোদীগী মেম্বর অমসুং ইন্তর্নেস্নেল কনফরেন্স কয়াদা এক্সপার্ত/রিসোর্স পর্সন ওইনা শরুক য়াবা য়াওরি। হন্দক্তা মহাকপু দিজাস্তর মেনেজমেন্তা পীবা অন্তাজাতিগী খ্বাইদগী ৱাংবা মনা য়ুনাইতেদ নেসন্স সাসাকাৱা এৱার্দ ২০১৯ পীদুনা ইকায় খুম্নখি। দা. মিশ্রা সুসেক্স য়ুনিবর্সিতীদগী ইকোনোমিক্স/দিবেলপমেন্ত স্তদিজদা Ph.D অমনি, সুসেক্স য়ুনিবর্সিতীদগী দিবেলপমেন্ত ইকোনোমিক্সতা এম.এ.নি, দিল্লী স্কুল ওফ ইকোনোমিক্সতা ফাস্ত ক্লাসকা লোয়ননা ইকোনোমিক্সতা এম.এ. অমসুনি অমদি ১৯৭০দা জি.এম. কোলেজ (সম্বলপুর য়ুনিবর্সিতী)দগী অতোপ্পা সবজেক্তশিংদা ফাস্ত ক্লাস অমসুং দিস্তিঙ্কসনগা লোয়ননা বি.এ. ওনর্স (ইকোনোমিক্স) অমনি। ওরিশাগী য়ুনিবর্সিতী পুম্নমক্কী মনুংদা ইকোনোমিক্সতা ফাস্ত ক্লাস ফংবা মহাক মথনতনি। মহাক্কী পব্লিকেসনশিংদা য়াওরিবশিংদি ● The Kutch Earthquake 2001: Recollection Lessons and Insights, নেস্নেল ইন্সতিত্যুৎ ওফ দিজাস্তর মেনেজমেন্ত, নই দিল্লী, ভারত (২০০৪) ● Agricultural Risk, Insurance and Income: A Study of the Impact and Design of India’s Comprehensive Crop Insurance Scheme, অভেব্যুরী, অল্দরশোৎ, য়ু.কে. (১৯৯৬) ● Edited Development and Operation of Agricultural Insurance Schemes in Asia, এসিয়ন প্রদক্তিবিতী ওর্গনাইজেসন, তোকিয়ো, জপান (১৯৯৯) ইন্তর্নেস্নেল জর্নেল কয়াদা মহাক্না আর্তিকল অমসুং রিভ্যু কয়াসু কন্ত্রিব্যুৎ তৌখ্রে।
কেন্দ্রগী মন্ত্রী-মন্দলনা জুলাই ০১, ২০১৯দগী চৎনবা হৌদুনা ৱান রেঙ্ক ৱান পেন্সনগী মখাদা আর্মদ ফোর্সেস পেন্সনরশিং/ফেমিলী পেন্সনরশিংগী পেন্সন রিভিজন তৌবদা অয়াবা পীখ্রে

প্রধান মন্ত্রী শ্রী নরেন্দ্র মোদীনা ময়াই তাংবল লৌদুনা ফমখিবা কেন্দ্রগী মন্ত্রী মন্দলনা জুলাই ০১, ২০১৯দগী চৎনবা হৌদুনা ৱান রেঙ্ক ৱান পেন্সন (ও.আর.ও.পি.)গী মখাদা আর্মদ ফোর্সেস পেন্সনরশিং/ফেমিলী পেন্সনরশিংগী পেন্সন রিভিজন তৌবদা অয়াবা পীখ্রে। হান্নগী পেন্সনরশিংগী পেন্সন অসি সর্ভিস তৌরকপগী চপ মান্নবা মতমগা লোয়ননা চপ মান্নবা রেঙ্কতা দিফেন্স ফোর্সেস রিতায়রিজকী কেলেন্দর ইয়র ২০১৮গী মিনিমম পেন্সন অমসুং মেক্সিমম পেন্সনগী চাংচৎতা য়ুম্ফম ওইরগা নৌনা লেপথোক্লগনি। বেনিফিসরীশিং জুন ৩০, ২০১৯ ফাওবদা {জুলাই ০১, ২০১৪দগী চৎনবা হৌবা প্রি-মেচুর (পি.এম.আর.) রিতায়র য়াওদনা} থবক্তগী পোত্থাখ্রবা আর্মদ ফোর্সেস পর্সনেল রিভিজন অসিগী মখাদা কোনশিনগনি। আর্মদ ফোর্সেস পেন্সনর/ফেমিলী পেন্সনর লাখ ২৫.১৩ হেনবদা কান্নবা পীরগনি। চাংচৎকী মথক্তগী হেন্না ফংবা পেন্সন ঙাকশেন্দুনা থমগনি। কান্নবা অসি লানদা মপুরোইবা কাইনখ্রবীশিং অমসুং হকচাংগী ফীভম মীমান্নদ্রবা পেন্সনরশিং য়াওনা ফেমিলী পেন্সনরশিংদসু ফংহনগনি। এরিয়রশিং অসি থা তরুক খুদিং মরিরক তাঙ্কক নাইনা পীগনি। অদুম ওইনমক স্পেসিএল/লিবরেলাইজ ফেমিলী পেন্সন অমসুং গেলেন্ত্রী এৱার্দ ৱিনরশিং য়াওনা ফেমিলী পেন্সনর পুম্নমক্তা এরিয়রশিং অসি তাঙ্কক অমদা পুন্না পীথোক্কনি। চাদিং দীয়রনেস রিলিফ @৩১%দা হোৎপদা রিভিজন অসি ইমপ্লিমেন্ত তৌনবগীদমক হোৎতোক্লবা অহেনবা চহিগী চাদিং অসি চাউরাক্না লুপা করোর ৮,৪৫০ ওইরি। জুলাই ০১, ২০১৯দগী দিসেম্বর ৩১, ২০২১ ফাওবগী এরিয়রশিং অসি জুলাই ০১, ২০১৯দগী জুন ৩০, ২০২১গী মতমগী ওইনা দি.আর. @১৭%দা অমসুং জুলাই ০১, ২০২১দগী দিসেম্বর ৩১, ২০২১ ফাওবগী ওইনা @৩১%দা হোৎপদা লুপা করোর ১৯,৩১৬ হেন্না তাখি। চৎনরিবা দিয়রনেস রিলিফকী মতুং ইন্না জুলাই ০১, ২০১৯দগী জুন ২০, ২০২২গী এরিয়রশিং হোৎপদা লুপা করোর ২৩,৬৩৮ ওইখি। মসিগী চাদিং অসি ও.আর.ও.পি.গী একাউন্তগী হৌজিক তৌরিবা চাদিং অসিদগী হেল্লি। জুলাই ০১, ২০১৯দগী হৌদুনা ও.আর.ও.পি.গী মখাদা সর্ভিস পেন্সনদা রেঙ্ককী মতুং ইন্না চাউরাক্না হেনগৎপা য়াবা (লুপাদা): রেঙ্ক ০১.০১.২০১৬ ফাওবদা ফংবা পেন্সন ০১.০৭.২০১৯দগী চৎনবা হৌদুনা রিভাইজ তৌখিবা পেন্সন ০১.০৭.২০১৯দগী ৩০.০৬.২০২২ ফাওবগী ফংবা য়াবা এরিয়রশিং সিপোই ১৭,৬৯৯ ১৯,৭২৬ ৮৭,০০০ নায়ক ১৮,৪২৭ ২১,১০১ ১,১৪,০০০ হভিলদার ২০,০৬৬ ২১,৭৮২ ৭০,০০০ এন.বি সুবেদার ২৪,২৩২ ২৬,৮০০ ১,০৮,০০০ সব মেজর ৩৩,৫২৬ ৩৭,৬০০ ১,৭৫,০০০ মেজর ৬১,২০৫ ৬৮,৫৫০ ৩,০৫,০০০ লেফতনেন্ত কর্নেল ৮৪,৩৩০ ৯৫,৪০০ ৪,৫৫,০০০ কর্নেল ৯২,৮৫৫ ১,০৩,৭০০ ৪,৪২,০০০ ব্রিগেদিয়র ৯৬,৫৫৫ ১,০৮,৮০০ ৫,০৫,০০০ মেজর জেনরেল ৯৯,৬২১ ১,০৯,১০০ ৩,৯০,০০০ লেফতনেন্ত জেনরেল ১,০১,৫১৫ ১,১২,০৫০ ৪,৩২,০০০ বেকগ্রাউন্দ সরকারনা দিফেন্স ফোর্সেস পর্সনেল/ফেমিলী পেন্সনরশিংগীদমক ও.আর.ও.পি. ইমপ্লিমেন্ত তৌনবা পুৱারী ওইরবা ৱারেপ অমা লৌখি অমসুং জুলাই ০১, ২০১৪দগী চৎনবা হৌদুনা পেন্সন রিভিজন তৌনবা নবেম্বর ০৭, ২০১৫দা পোলিসী লেত্তর ইসু তৌখি। হায়রিবা পোলিসী লেত্তর অদুদা অসুম্না হায়খি মদুদি তুংলমচৎতা পেন্সন অসি চহি ৫ খুদিংগী নৌনা লেপকনি। ও.আর.ও.পি. ইমপ্লিমেন্ত তৌবদা চহি নিপান অসিদা চহি অমদা লুপা করোর ৭,১২৩ চাদিং তৌদুনা চাউরাক্না লুপা করোর ৫৭,০০০ চৎলি।
প্রধান মন্ত্রীনা পন্দিৎ মদন মোহন মোলভিয়াগী মফমদা মহাক্কী জয়েন্তিদা ইকায় খুম্নবা উৎখ্রে

প্রধান মন্ত্রী শ্রী নরেন্দ্র মোদীনা পন্দিৎ মদন মোহন মোলভিয়াগী মফমদা মহাক্কী জয়েন্তিদা ইকায় খুম্নবা উৎখ্রে। প্রধান মন্ত্রীনা হায়খি, “ভারত ইমাগী সেবাদা মশাগী পুন্সী কত্থোকখিবা পন্দিৎ মদন মোহন মোলভিয়াগী মফমদা মহাক্কী জয়েন্তিদা ইকায় খুম্নবা উৎচরি। মহাক্না মহৈ-মশিংগী লমদা মমল য়াম্লবা থৌদাং লৌরম্বগা লোয়ননা নিং তম্বগী ইহৌদসু মরুওিবা থৌদাং লৌবিখি। মহাক্কী স্কোলরশিপ অমসুং আইদিএলশিংনা লৈবাক মীয়াম্বু মতম পুম্নমক্তা পুক্নিং থৌগৎলগনি।”